Mette Abildgaard

Mette Abildgaard Juulsager (født 12. oktober 1988 i Horsens) er en dansk konservativ politiker. Hun har vært valgt til Folketinget fra Nordsjællands storkrets siden 2015. Hun har vært både formann og politisk ordfører for den konservative folketingsgruppen.

Liv og virke 
Hun vokste opp i landsbyen Føvling i daværende Holsted kommune. Faren var lastebilsjåfør, og moren arbeidet på et eldrehjem. Hun tok studentereksamen ved Tørring Gymnasium i 2007 og kandidatutdannelse (med graden cand.scient.soc.) i offentlig administrasjon og kommunikasjon ved Roskilde Universitet i 2013. Hun har siden bodd i København-området. Hun har vært kommunikasjonsrådgiver for Betty Nansen Teatret og for IT-selskapet Solution Team.

Abildgaard meldte seg inn i Konservativ Ungdom som 14-åring. I perioden 2009–2014 var hun de konservatives 2. vara til Europaparlamentet. Abildgaard ble valgt inn i regionrådet for Region Hovedstaden i 2014, og ble formann for den konservative gruppen, formann i kreftutvalget og medlem av helseutvalget og psykiatriutvalget. Hun ble styremedlem i Patienterstatningen og Professionshøjskolen Metropol samt medlem av helseutvalget i Danske Regioner. I 2015 ble Abildgaard valgt til Folketinget fra Nordsjællands storkrets med 3 207 personlige stemmer, etter å ha vært 1. vara i perioden 2011–2015.

Abildgaard har vært spesielt engasjert i kreftsaken. Hun har vært frivillig kampanjeleder i Kræftens Bekæmpelse.

Hun giftet seg i 2016 med journalist Jens Jacob Juulsager. De bor i København.

Referanser

Eksterne lenker 
 
 
 

Folketingsmedlemmer fra Det Konservative Folkeparti
Alumni fra Roskilde Universitet
Personer fra Vejen kommune